Et fritidshus i Frederikshavn kunne ikke reddes fra flammerne

Der var ikke noget at gøre, da brandvæsnet klokken 02.49 natten til onsdag blev kaldt ud til en brand i et fritidshus på Kæruldvej i Frederikshavn. Flammerne havde for godt fat, selv om naboer havde slået alarm så hurtigt, de kunne. - Der var ikke andet at gøre end at lave en kontrolleret nedbrænding, som det hedder. Heldigvis var der ingen personer i huset, så ingen kom til skade, siger Per Vagn Nielsen, vagtchef ved Nordjyllands Politi. Årsagen til branden er endnu uvis. Politiet leder onsdag morgen stadig efter ejerne af fritidshuset.